་མིན་པ་དེ་ལྟར་ལགས། །དོན་དམ་དགེ་བ་དགོངས་པའི་གཞི། །སྡིག་བྲལ་ཙམ་ཡིན་དགོངས་པ་ནི། །ཞུམ་པ་གཟེངས་བསྟོད་དེ་དག་གི །འཐད་པ་རྒྱུད་བླར་གསུངས་པ་བཞིན། །དགོངས་པ་མིན་ན་ལས་སུ་འགྱུར། །ལས་མིན་དགེ་བས་འབྲས་འབྱིན་ན། །ངན་འགྲོ་མི་སྲིད་མི་འབྱིན་ན། །དགེ་བ་བཏགས་པ་མིང་རྐྱང་ཡིན། །ངེས་དོན་རྣམས་ཀྱི་མདོ་སྡེ་དང་། །འགལ་བ་ཀླུ་སྒྲུབ་གསུང་བཞིན་བལྟ། །དེ་བཞིན་དོན་དམ་སྡིག་ལ་སོགས། །དགོངས་པ་ཡིན་པར་ཤེས་པར་བྱ། །དེ་ལྟར་མིན་ན་འཁོར་བ་ལ། །མངོན་མཐོ་ངེས་ལེགས་མི་སྲིད་ཅིང་། །འགོག་པ་གཉིས་ཀྱང་ལས་འགྱུར་ཏེ། །གསུམ་ཀ་ལས་སུ་གསུངས་ཕྱིར་རོ། །ལས་མིན་ན་ཡང་དེར་བཏགས་ན། །བཏགས་པ་ཡིན་ཕྱིར་དེ་མི་འགོག །ཆོས་ཀྱི་དབྱིངས་ལ་མི་དགེ་བར། །དགོས་པ་ཡོད་ན་གདགས་རུང་མོད། །དགོས་པ་མེད་ཕྱིར་དེ་མ་གསུངས། །ལ་ལར་རིགས་ཆད་ཅེས་གསུངས་པ། །དེ་འདྲའི་རིགས་སུ་བཤད་དུ་རུང་། །དགོངས་པ་ཐམས་ཅད་དེ་འདྲར་བཤད། །ཟས་དང་འཁྲིག་པའི་ཆགས་བྲལ་སོགས། །ཆགས་བྲལ་མིན་ཡང་དེར་བཤད་པ། །ཆོས་ཉིད་དགེ་བ་མིན་པ་ལ། །དགེ་བར་བཏགས་པའི་དཔེ་ཡིན་གྱི། །དེ་དག་ཆགས་བྲལ་མཚན་ཉིད་པར། །བཤད་པར་ཁོ་བོ་མི་འདོད་དོ། །ཆོས་ཉིད་སྦྱོར་བྱུང་དགེ་བ་རུ། །གལ་ཏེ་ཁྱེད་ཀྱང་མི་བཞེད་ན། །ངེད་ཀྱང་དེ་ལྟར་འདོད་པའི་ཕྱིར། །དེ་ལ་དྲི་བ་ཅི་ཞིག་མཆིས། །སྦྱོར་བྱུང་མིན་པ་ཉིད་ཀྱིས་ན། །དེ་ཉིད་མིན་ཕྱིར་མིང་མི་འགོག །རྣམ་དག་ཡེ་ཤེས་སྤྱོད་ཡུལ་ལ། །དགེ་དང་སྡིག་པ་གཟིགས་པ་མེད། །འགའ་ཡང་མཐོང་བ་མེད་པ་ཡི། །ཚུལ་གྱིས་ཆོས་ཉིད་མཐོང་ཞེས་གསུངས། །དགེ་དང་སྡིག་པ་ལ་སོགས་པ། །ཆོས་ཅན་གཟིགས་པའི་ཡེ་ཤེས་ལགས། །དེ་དག་རང་ལྡོག་ཆོས་ཉིད་ཀྱི། །མིང་གིས་འདོགས་ན་མདོ་དང་འགལ། །ཆོས་ཀྱི་དབྱིངས་ལས་མ་གཏོགས་པའི། །ཆོས་མེད་ཅེས་གསུངས་དོན་དམ་ཡིན། །ཀུན་རྫོབ་དེ་བཞིན་ཉིད་གང་ཡིན། །དེ་ཉིད་དམ་པའི་དོན་གྱི་ཕྱིར། །ཞེས་སོགས་རྒྱས་པར་གསུངས་པས་ན། །ཀུན་རྫོབ་དང་ནི་དོན་དམ་གྱི། །ཆོས་ཀྱི་དབྱིངས་ལ་དབྱེ་བ་མེད། །དེ་ལ་བསྔོ་རྒྱུའི་དགེ་བ་ཞེས། །འདོད་པ་འཁྲུལ་བར་འཆད་པ་ལགས། །བསྔོ་རྒྱུ་དགེ་བ་མ་ཡིན་ན། །དགེ་བར་བཏགས་པ་ངེད་མི་འགོག །བླུན་པོ་ལ་ནི་བ་ལང་བཞིན། །དགོངས་པ་ཅན་དང་དྲང་བའི་སྒྲ། །བདག་གིས་ལེགས་པར་ཕྱེ་སྟེ་བཤད། །གཞན་དག་རྣམ་པར་མ་ཕྱེ་བར། །པོམ་ཡོར་སྨྲ་བ་དེ་གསུངས་རིགས། །འཕགས་པའི་གསུང་ལ་འགལ་བ་མེད། །འགལ་བར་སྣང་ན་གཅིག་དྲང་དོན། །བསྔོ་བའི་ཚེ་ན་ཆུ་སྦྲིང་བ། །སངས་རྒྱས་པ་ལ་འདི་མ་གྲགས། །ཐམས་ཅད་སྒྲོལ་གྱིས་བྲམ་ཟེ་ལ། །མཛད་པ་མུ་སྟེགས་མགུ་ཕྱིར་ཡིན། །བལ་པོའི་སྡོམ་བརྩོན་ཕལ་ཆེ་ལ། །འདུལ་བ་འཛིན་པ་ཤས་ཆུང་པས། །ལག་ལེན་ལོག་པ་མང་དུ་གྲགས། །དེས་ན་སྡེ་སྣོད་གཙོར་བྱ་ཡི། །བླུན་པོ་རྣམས་ཀྱི་རྗེས་མི་འབྲངས། །ངེད་ཀྱི་མཁན་པོ་ཆོས་ཀྱི་རྗེས། །དང་པོར་ཆོ་ག་དེ་མ་མཛད། །དད་ལྡན་རྣམས་ཀྱིས་ཡང་ཡང་ཞུས། །དབུ་མའི་སེམས་བསྐྱེད་མཛད་འདོད་མོད། །འོན་ཀྱང་དེ་ཡི་དཔེ་མ་རྙེད། །རྣལ་འབྱོར་སྤྱོད་པའི་སེམས་བསྐྱེད་འདི། །སོ་སོ་ཐར་པ་རིགས་བདུན་གྱི། །སྡོམ་པ་མེད་ལ་སྦྱར་མི་རུང་། །དེ་ལྟར་ཡིན་ཡང་ནན་གྱིས་ཞུས། །དེ་ཚེ་བོད་ལ་མ་མཉེས་མོད། །འོན་ཀྱང་བོད་ཀྱི་དགེ་སློང་དང་། །གཞི་མེད་སེམས་བསྐྱེད་ངོ་མཚར་ཆེ། །ཞེས་གསུངས་བསྟིངས་ཤིང་མཛད་པ་མཐོང་། །རྒྱ་གར་དུ་ཡང་མང་པོའི་ངོར། །ལྷུང་བཟེད་བྱིན་ལེན་བྱས་ཞེས་གསུངས། །དེས་ན་དེ་འདྲའི་ལག་ལེན་ཀུན། །ཆོས་དང་མཐུན་ཞེས་སྦྱར་མི་རུང་། །འཇིགས་མེད་འབྱུང་གནས་ཀྱིས་མཛད་པའི། །སེམས་བསྐྱེད་ཆོ་ག་མ་མཐོང་མོད། །རྟེན་མེད་རྣམས་ལ་སེམས་ཙམ་གྱི། །ཆོ་ག་མཛད་ན་འཁྲུལ་པ་སྟེ། །བྱང་སའི་གཞུང་དང་འགལ་ཕྱིར་རོ། །དབུ་མའི་ལུགས་ཀྱི་སེམས་བསྐྱེད་ཀྱི། །ཆོ་ག་སློབ་དཔོན་གསུམ་གྱིས་གསུངས། །དེ་ཡི་བསླབ་བྱ་རྒྱས་བསྡུས་མང་། །རྒྱས་པ་ནམ་མཁའི་སྙིང་པོར་གསུངས། །འབྲིང་པོ་དཀོན་བརྩེགས་ལ་སོགས་ལས། །རྒྱལ་པོར་གདམས་པར་བསྡུས་ཏེ་བསྟན། །ཕལ་པོ་ཆེ་ལས་འཐད་བཅས་གསུངས། །སེམས་བསྐྱེད་ཐོབ་ནས་བསླབ་པ་ལ། །མ་བསླབས་པར་ཡང་འཚང་མི་རྒྱ། །འོན་ཀྱང་བསླབ་བྱ་བསླབ་པ་ལ། །དགོངས་ནས་དབུ་མའི་སེམས་བསྐྱེད་མཛད། །སྤྱོད་འཇུག་ལས་ནི་སྦྲང་བུ་སོགས། །རྫོགས་པའི་བྱང་ཆུབ་འཐོབ་པ་དང་། །མདོ་སྡེ་རྒྱན་ལས་ཞུམ་པ་བཀག །ཟླ་བ་སྒྲོན་མར་དཔའ་བྱིན་དང་། །ཤན་པ་དགའ་བྱེད་སངས་རྒྱས་ཐོབ། །དེ་ཀུན་རིམ་གྱིས་སྦྱངས་པ་ལས། །བྱུང་གི་ཅིག་ཅར་སངས་མ་རྒྱས། །དེ་བཞིན་རིམ་གྱིས་བསླབ་པ་ལས། །བྱང་ཆུབ་དམ་པ་ཐོབ་པར་གསུངས། །ཐབས་ལ་མཁས་པའི་མདོ་སྡེ་ལས། །ཆུ་ཙམ་སྦྱིན་དང་སྤྱོད་འཇུག་ལས། །ཚོད་མ་ལ་སོགས་སྦྱིན་པར་གསུངས། །ཕྱི་ནས་ལུས་ཀྱི་སྦྱིན་པ་སོགས། །གོམས་ན་དཀའ་བ་མེད་པར་བཤད། །དེ་འདྲའི་གསུང་གི་རྗེས་འབྲངས་ནས། །དབུ་མའི་སེམས་བསྐྱེད་ཀུན་ལ་མཛད། །སྤྱོད་འཇུག་དང་ནི་བསླབ་བཏུས་ལས། །གསུངས་པ་གང་ཟག་མཆོག་དམན་གྱི། །བསླབ་བྱའི་དབྱེ་བ་ཉིད་ལ་དགོངས། །དང་པོའི་ལས་ཅན་ཁོ་ན་ལ། །དགོངས་ནས་དེ་དག་གསུངས་པ་ཡིན། །དཔེར་ན་ཡན་ལག་བརྒྱད་པའི་སྨན། །གསུངས་ཚད་ནད་པ་གཅིག་ཁོ་ནས། །དུས་གཅིག་ཏུ་ནི་བཟའ་བྱ་མིན། །དེ་བཞིན་བསླབ་བྱ་ཐམས་ཅད་ཀྱང་། །གང་ཟག་གཅིག་གིས་དུས་ཅིག་ཅར། །ཐམས་ཅད་བསྒྲུབ་པར་གསུངས་པ་མིན། །སེམས་བསྐྱེད་གཏོང་པའི་རྒྱུ་གསུངས་པ། །ཕལ་ཆེར་གཏན་ནས་གཏོང་རྒྱུ་མིན། །བྱང་ཆུབ་རིང་བའི་རྒྱུ་ལ་དགོངས། །དཔེར་ན་འཆི་བ་བཟློག་པའི་རྒྱུ། །མང་པོར་བཤད་ཀྱང་དེ་དག་གིས། །ཚེ་བསྲིང་ནུས་ཀྱི་གཏན་ནས་ནི། །གྲོལ་བ་མིན་པས་བཟློག་མི་ནུས། །དེ་བཞིན་སེམས་བསྐྱེད་གཏོང་བའི་རྒྱུ། །མང་པོ་གསུངས་ཀྱང་སྨོན་པ་ཉིད། །བཏང་ནས་སངས་རྒྱས་འགོག་ནུས་ཀྱི། །གཞན་གྱིས་གཏིང་གི་འགོག་མི་ནུས། །དེས་ན་སེམས་བསྐྱེད་ཐོབ་པ་ཡི། །རྩ་བ་སྨོན་པའི་བྱང་ཆུབ་སེམས། །ལག་ན་རྡོ་རྗེ་ལ་སོགས་པས། །བསྲུང་བར་མདོ་རྒྱུད་ཀུན་ནས་གསུངས། །བུ་གཞོན་པ་འམ་རིན་པོ་ཆེ། །བདག་པོ་རྣམས་ཀྱིས་བསྲུངས་བ་བཞིན། །སེམས་ཙམ་པ་ཡི་ཆོ་ག་ལའང་། །ཕན་ཡོན་འདི་ཉིད་འབྱུང་སྙམ་ན། །ཆོ་ག་ཉམས་ཕྱིར་དེ་མི་འབྱུང་། །དེ་ཡི་འཐད་པ་གཞན་དུ་བལྟ། །ཕག་མགོའི་དབང་བསྐུར་གསུངས་པ་མེད། །སྲིད་ཀྱང་ཤེས་བྱ་མཐའ་འགོག་ཡིན། །དཔེར་ན་མེ་ལ་བསིལ་བ་མེད། །ཡོད་ན་དེ་ནི་མེ་མ་ཡིན། །ཞེས་སོགས་ཚིག་དང་མཚུངས་པ་ལགས། །དབང་བསྐུར་དང་ནི་རྗེས་གནང་གི །ཁྱད་པར་རྒྱུད་སྡེའི་དགོངས་པ་ནི། །ཕྱི་ནང་རྟེན་འབྲེལ་ལེགས་འགྲིགས་པའི། །ཆོ་གའི་ཁྱད་པར་དབང་དུ་གསུངས། །དེ་ཡི་ཕྱི་ནས་ལས་བྱ་བའི། །ཕྲིན་ལས་བསྒྲུབ་པ་རྗེས་གནང་སྟེ། །ལྷ་མཆོད་པ་དང་ཆོས་བཤད་བཞིན། །དེ་ཉིད་ཡང་དག་སྦྱོར་བ་རུ། །དབང་དང་བཀའ་གནང་ཐོབ་པ་ཡི། །བྱ་བ་བྱས་པས་རབ་འཛུམ་ཞིང་། །འགྲོ་ཀུན་དགའ་བར་བྱེད་པ་ཡི། །ཤིན་ཏུ་སྙན་པའི་ཚིག་འདི་བརྗོད། །ཅེས་གསུངས་འདི་ཡི་རིམ་པ་ནི། །དཀྱིལ་འཁོར་ཆོ་ག་རྣམས་སུ་བལྟ། །དེས་ན་མིང་ལ་རྣམ་པ་གཉིས། །མཚན་ཉིད་པ་དང་བཏགས་པ་བ། །རྗེས་གནང་ལ་ནི་དབང་བསྐུར་དུ། །གསུངས་ཀྱང་བཏགས་པ་ཉིད་ཡིན་ཏེ། །དཔེར་ན་རྒྱལ་པོའི་སྐྱེས་བུ་བཞིན། །སློབ་དཔོན་དག་གི་དབང་བཅུ་བཞི། །གསུངས་ཀྱང་འགའ་ཞིག་ཡན་ལག་ལ། །དེ་ཡི་མིང་གིས་བཏགས་པ་ཡིན། །དགེ་སློང་བཅུ་དང་དགེ་ཚུལ་བཞི། །དེ་ལ་དགེ་འདུན་བཅུ་བཞི་ཞེས། །འཇིག་རྟེན་པ་དག་སྒྲོགས་པ་བཞིན། །གལ་ཏེ་དབང་ཞེས་བཤད་ཙམ་གྱིས། །དབང་དུ་གྱུར་ན་ཧ་ཅང་ཐལ། །རྒྱུད་ནས་གསུངས་པའི་དབང་བསྐུར་བ། །ཡིན་པ་འདིར་ནི་འགོག་མོད་ཀྱི། །མིང་དུ་བཏག་པ་དགག་བྱ་མིན། །དཔེར་ན་རྒྱལ་པོར་དབང་སྐུར་བཞིན། །དེས་ན་ཆོས་ནས་མ་གསུངས་པའི། །ཕག་མགོའི་དབང་བསྐུར་ལ་སོགས་པ། །བྱེད་པ་མཚར་ཞེས་བསྟིངས་པ་གང་། །དེ་ནི་ཤིན་ཏུ་བདེན་པ་ལགས། །ཆོས་སྤྱོད་མངོན་པར་རྟོགས་པ་དང་། །ལམ་ལྔ་བཀོལ་བ་ལ་སོགས་པ། །གསར་རྙིང་ཀུན་ལ་མང་པོ་ཞིག །བོད་རྒན་རྣམས་ཀྱིས་སྦྱར་བ་མཐོང་། །སྡེབ་སྦྱོར་རིན་ཆེན་འབྱུང་གནས་དང་། །དམར་སེར་དང་ནི་རྒྱལ་བའི་ལྷ། །བདེ་བར་གཤེགས་པའི་དཔལ་ལས་ཐོས། །རྒྱན་གྱི་བསྟན་བཅོས་དཎྜཱི་དང་། །དབྱངས་ཅན་མགུལ་རྒྱན་གང་དགོངས་པ། །དགེ་འདུན་དཔལ་ལས་ལེགས་པར་བསླབ། །མངོན་བརྗོད་བསྟན་བཅོས་འཆི་མེད་མཛོད། །དེ་ཡི་རྒྱ་ཆེར་འགྲེལ་བཅས་པ། །མཁས་པ་གསུམ་ལ་ལེགས་པར་གཏུགས། །ནག་མོའི་ཁོལ་གྱི་སྙན་ངག་གསུམ། །བདེ་བར་གཤེགས་པའི་དཔལ་གྱིས་བཤད། །བྱང་ཆུབ་སེམས་དཔའི་སྐྱེས་པའི་རབས། །བདག་ཉིད་ཆེན་པོ་གཉིས་ལས་ཐོས། །གསང་བ་འདུས་པ་འཕགས་པའི་སྐོར། །ཡེ་ཤེས་ཞབས་ཀྱི་ཡན་ལག་རྣམས། །བདག་ཉིད་ཆེན་པོ་གཉིས་ལས་ཐོས། །དེ་ཉིད་ཀྱི་ནི་རྒྱུད་འགྲེལ་གསུམ། །གཤིན་རྗེ་གཤེད་ཀྱི་རྒྱུད་རྒྱལ་གསུམ། །བདེ་མཆོག་ཉུང་ངུ་བཤད་པའི་རྒྱུད། །མཁའ་འགྲོ་རྒྱ་མཚོ་ལ་སོགས་བདུན། །ཀྱེ་ཡི་རྡོ་རྗེའི་རྒྱུད་གསུམ་དང་། །དེ་ཡི་རྗེས་འབྲང་ཐིག་ལེའི་སྐོར། །རྙོག་མེད་ཨ་རལླི་སོགས་གསུམ། །མགོན་པོ་མངོན་པར་འབྱུང་བའི་རྒྱུད། །དེ་ཉིད་བསྡུས་པ་འགྲེལ་བཅས་པ། །རྡོ་རྗེ་རྩེ་མོ་དཔལ་མཆོག་དང་། །མཁའ་མཉམ་ཐམས་ཅད་གསང་བ་དང་། །དེ་དག་གཉིས་ཀའི་འགྲེལ་པ་དང་། །ངན་སོང་སྦྱོང་བ་ཡན་ལག་བཅས། །ཁྲོ་བོའི་རྒྱལ་པོའི་རྟོག་པ་ཆེ། །དེ་བཞིན་གསང་བ་ཆེན་པོ་སོགས། །དཔུང་པ་བཟང་པོ་ལེགས་གྲུབ་དང་། །གསང་བ་སྤྱི་རྒྱུད་ལ་སོགས་པ། །མཚན་བརྗོད་བཤད་པ་ལུགས་བཞི་དང་། །བརྟག་གཉིས་འགྲེལ་པ་ཀུ་མུ་ཏི། །མུ་ཏིག་འཕྲེང་བ་པདྨ་ཅན། །རིན་ཆེན་ཕྲེང་བའི་བཤད་པ་རྣམས། །ས་སྐྱའི་འཇམ་མགོན་ཉིད་ལས་ཐོས། །དུས་ཀྱི་འཁོར་ལོ་ཡན་ལག་བཅས། །བརྟག་གཉིས་བདེ་མཆོག་ཉུང་ངུ་ཡི། །འཕགས་པ་གཉིས་ཀྱི་བསྟོད་འགྲེལ་བཅས། །རྣམ་སྣང་མངོན་པར་བྱང་ཆུབ་པ། །མཚན་བརྗོད་བཤད་ལུགས་རྣམ་པ་གཉིས། །དེ་ལ་སོགས་པ་མང་པོ་ཞིག །མཁན་པོ་ཆོས་ཀྱི་རྗེ་ལས་ཐོས། །འཇམ་དཔལ་དཔའ་བོ་གྲུབ་པ་དང་། །དོན་ཞགས་གཙུག་ཏོར་རྣམ་རྒྱལ་དང་། །རྡོ་རྗེ་རྣམ་པར་འཇོམས་ལ་སོགས། །སྒྲུབ་ཐབས་བསྡུས་དང་དེ་བཞིན་གཞན། །ཕྲ་རགས་ཤིན་ཏུ་མང་པོ་ཞིག །བདག་ཉིད་ཆེན་པོ་གཉིས་ཀ་ལས། །ཡང་དང་ཡང་དུ་ལན་མང་ཐོས། །གསང་བ་ནོར་བུའི་ཐིག་ལེ་དང་། །རྡོ་རྗེ་ས་འོག་གསང་བ་རྒྱན། །རྡོ་རྗེ་སྙིང་པོ་རྒྱན་གྱི་རྒྱུད། །འདི་རྣམས་བོད་དུ་སྔོན་མ་འགྱུར། །བདག་གིས་སུ་ག་ཏ་ཤྲཱི་ལས། །ཐོས་ནས་བསྒྱུར་ཞིང་གཏན་ལ་ཕབ། །བདེ་བར་གཤེགས་པའི་གསུང་རབ་ཉི་མའི་འོད། །མིག་ལྡན་སྐྱེ་བོ་དམ་པ་དགའ་མོད་ཀྱི། །ཡང་དག་སྣང་བས་མིག་ལ་སྒྲིབ་བྱེད་པ། །སྐལ་ངན་འུག་པའི་ཚོགས་ཀྱིས་རྣམ་པར་སྤང་། །དེང་སང་ཐུབ་པ་དག་གི་བསྟན་པ་ཡང་། །འབབ་ཆུ་སྐམས་པའི་མཚོ་བཞིན་རྣམ་པར་བྲི། །ཆོས་སྤྱོད་ཕལ་ཆེར་དེ་ཡི་སྲོག་ཆགས་བཞིན། །བཤེས་གཉེན་ངན་རྣམས་ཆུ་སྐྱར་བཞིན་དུ་རྒྱུ། །འཕགས་པའི་ཡུལ་རྣམས་ཀླ་ཀློས་རྣམ་པར་བཅོམ། །སྡིག་སྤྱོད་རྣམས་ཀྱིས་ཆོས་རྒྱལ་ཕམ་པར་བྱས། །ཆོས་སྨྲ་རྣམས་ལ་ཆོས་མིན་སྨྲ་རྣམས་གཤེ། །སྙིགས་མའི་དུས་ཀྱི་རྣམ་ཐར་འདི་འདྲ་ལྟོས། །དམ་ཆོས་འཇིག་པའི་ཚེ་ན་དམ་པའི་ཆོས། །འཛིན་པའི་སྐྱེ་བོ་ཆེས་རབ་བཟང་བར་གསུངས། །དེས་ན་ཁྱེད་ཀྱང་སྡེ་སྣོད་འཛིན་བཞིན་དུ། །ལེགས་པར་བསྐྱངས་ནས་གཞན་ལ་སྤེལ་བར་མཛོད། །སྔོན་གྱི་དུས་ཀྱི་གྲུབ་པ་ཐོབ་པ་དང་། །མཁས་པ་རྣམས་ལ་སློབ་མ་མང་པོ་མེད། །ཅུང་ཟད་དེ་དག་ཆོས་བཞིན་སྤྱོད་པར་འགྱུར། །དེ་དག་སངས་རྒྱས་བསྟན་པ་ཡུན་རིངས་བསྐྱངས། །སྙིགས་མའི་དུས་འདིར་ཆོས་བྱེད་མང་ན་ཡང་། །ཐུབ་པའི་གསུང་བཞིན་བསྒྲུབ་པ་ཤིན་ཏུ་ཉུང་། །དེས་ན་སངས་རྒྱས་བསྟན་པ་འཛིན་པ་ཡི། །གང་ཟག་གཅིག་ཙམ་ཡིན་ཡང་ཁྱོད་ཀྱིས་གཟིགས། །ཐུབ་པའི་བསྟན་ལ་རྒྱབ་ཀྱིས་ཕྱོགས་པ་ཡི། །ཚོགས་པ་མང་ཡང་ཆར་མེད་སྤྲིན་དང་འདྲ། །ཆོས་བཞིན་སྤྱོད་པའི་སྐྱེ་བོ་ཉུང་གྱུར་ཀྱང་། །ཉི་ཟླ་ཇི་བཞིན་འཇིག་རྟེན་རྣམ་པར་གསལ། །ཕག་རྣམས་མི་གཙང་ཁུང་དུ་མི་གཙང་ཟ། །མི་གཙང་མ་རྙེད་པ་ལ་རྣམ་པར་བརྙས། །དེ་བཞིན་དགེ་སློང་ལོག་འཚོའི་ཁུར་འཛིན་རྣམས། །དམ་པ་རྣམས་ལ་བརྙས་ཞེས་མདོ་ལས་གསུངས། །འདི་འདྲའི་ཚུལ་ལུགས་ལེགས་པར་གཟིགས་ནས་ནི། །སྡེ་སྣོད་འཛིན་པའི་རྣམ་པར་ཐར་པ་སྐྱོངས། །དེ་ལྟར་བྱས་ན་སངས་རྒྱས་བསྟན་པ་ལ། །ད་དུང་ཅུང་ཟད་ཕན་པའི་གོ་སྐབས་མཆིས། །སྐད་གཉིས་སྨྲ་བ་ཀུན་དགའ་རྒྱལ་མཚན་དཔལ། །བཟང་པོས་སྐད་གཉིས་སྨྲ་བ་ཆོས་རྗེ་དཔལ། །བཟང་པོའི་གསུངས་ལ་དེ་སྐད་ལན་བཏབ་པའི། །དགེ་བས་བསྟན་པ་ཡུན་རིང་གནས་གྱུར་ཅིག །རྫོགས་སོ།། །། ༈ གུ་རུས་དཔར་རྩ་སྤེལ་བའོ།།

༼ན༽